*Projekts*

Apstiprināts ar

Ministru kabineta

2013.gada \_\_\_.\_\_\_\_\_\_\_\_

rīkojumu Nr.\_\_\_\_\_

**Pasākumu plāns**

**izmeklēšanas kvalitātes paaugstināšanai izmeklēšanas iestādēs**

**Plānā lietotie saīsinājumi**

DP - Drošības policija

ĢP - Ģenerālprokuratūra

IeM - Iekšlietu ministrija

IeM IC - Iekšlietu ministrijas Informācijas centrs

IeVP - Ieslodzījuma vietu pārvalde

KNAB - Korupcijas novēršanas un apkarošanas birojs

KPL - Kriminālprocesa likums

MK - Ministru kabinets

MP - Militārā policija

RP - Reģionālā pārvalde

TM - Tieslietu ministrija

VRS - Valsts robežsardze

VP - Valsts policija

VID FPP - Valsts ieņēmumu dienesta Finanšu policijas pārvalde

**I Vispārējā daļa**

1. Pasākumu plāns izmeklēšanas kvalitātes paaugstināšanai izmeklēšanas iestādēs (turpmāk – Pasākumu plāns) ir plānošanas dokuments, kas izstrādāts saskaņā ar MK 2012.gada 10.jūlija sēdes protokollēmuma (prot. Nr.39, 29.§) Informatīvais ziņojums „Par izziņas iestādes, prokuratūras vai tiesas nelikumīgas vai nepamatotas rīcības rezultātā nodarīto zaudējumu atlīdzināšanu” 2.punktā noteikto uzdevumu.
2. Pasākumu plāna mērķis ir paaugstināt izmeklēšanas kvalitāti izmeklēšanas iestādēs un noteikt pasākumu kopumu, kas atbildīgajām institūcijām jāveic šajā jomā, t.sk., lai novērstu gadījumus, kad izmeklēšanas iestāžu nelikumīgas vai nepamatotas rīcības rezultātā tiek pieļauta neattaisnota iejaukšanās personas dzīvē un nodarītinepamatoti izdevumifiziskajām personām.

**II Situācijas raksturojums**

Saskaņā ar KPL 386.pantu izmeklēšanu savas kompetences ietvaros veic VP, DP, VID FPP, MP, IeVP, KNAB, VRS, muitas iestādes, tālbraucienos esošu jūras kuģu kapteiņi un ārvalsts teritorijā esošas Latvijas Nacionālo bruņoto spēku vienības komandieris.

 KPL 14.panta otrajā daļā ir noteikts, ka procesa virzītājs izvēlas konkrētiem apstākļiem atbilstošo vienkāršāko kriminālprocesa veidu un nepieļauj neattaisnotu iejaukšanos personas dzīvē un nepamatotus izdevumus. Savukārt KPL 37.panta otrās daļas 7.punkts nosaka, ka izmeklēšanu uzraugošajam prokuroram nekavējoties ir jāpārņem kriminālprocesa vadīšanu, kad izmeklēšanā iegūti pietiekami pierādījumi krimināltiesisko attiecību taisnīgai noregulēšanai.

Konstatēts, ka izmeklēšanas iestāžu darbības kvalitāti ietekmē vairāki ārējie un iekšējie faktori un vispārēja izmeklēšanas kvalitātes paaugstināšana nevar būt situatīva rakstura un saistīta tikai ar atsevišķi identificētām problēmsituācijām. Izmeklēšanas procesa kvalitātes nodrošināšana ietver sevī organizatorisku un tehnisku pasākumu kopumu, kas nodrošina saskaņotu un pamatotu rīcību, darbības un līdzekļus kvalitātes, stabilitātes un likumības nodrošināšanai kriminālprocesa laikā, ievērojot personai noteiktās konstitucionālās, t.sk. cilvēktiesības.

Būtiski, lai izmeklētājiem, prokuroriem un tiesnešiem būtu vienota izpratne par krimināltiesisko un kriminālprocesuālo normu piemērošanu, tostarp pierādījumu kopumu (apjomu), kas nepieciešams, lai prokurors varētu personai izvirzīt apsūdzību un pārliecināt tiesu, ka nepastāv saprātīgas šaubas par šīs personas vainu.

 Kā galvenos cēloņus izmeklēšanas kvalitātes pazemināšanai izmeklēšanas iestādēs min lielo personāla mainību un tā nepietiekošo profesionālo sagatavotību. Lai novērstu šos cēloņus, būtu jāveic pasākumi pievilcīgākas un atbilstoši motivējošas izmeklētāju darba vides nodrošināšanai. Prakse rāda, ka šobrīd pastāvoša motivēšanas sistēma izmeklēšanas iestādēs ir samērā neefektīva.

 Pašreiz Iekšlietu ministrija sadarbībā ar citām institūcijām, izpildot ar MK 2012.gada 16.februāra rīkojumu Nr.84 apstiprinātā Valdības rīcības plāna Deklarācijas par Valda Dombrovska vadītā Ministru kabineta iecerēto darbību īstenošanai doto uzdevumu, turpina darbu pie jaunas darba samaksas sistēmas Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm izstrādes, paredzot mēnešalgu noteikt atbilstoši veicamajiem dienesta uzdevumiem un ieņemamajam amatam, samazinot vairāku speciālo piemaksu veidus, kas sastāda ievērojamu amatpersonas atlīdzības daļu.Izvērtējot esošo sistēmu, tika secināts, ka pastāvošās atlīdzības sistēmas darbības pamatprincipus ir nepieciešams grozīt, nosakot, ka veicamie pienākumi un atbildības apjoms ir galvenie kritēriji atlīdzības noteikšanai nevis ieņemamais amats kā tas ir iestrādāts spēkā esošajos normatīvajos aktos. Bez tam, esošajā mēnešalgu regulējumā konstatētas arī šādas problēmas, kas sarežģī mēnešalgas diferencēšanu atbilstoši amatpersonas ar speciālo dienesta pakāpi atbildības līmenim un veicamajiem pienākumiem:

* mēnešalgu skalas „pārklāšanās” starp amatu kategorijām un līmeņiem;
* pārāk plašs mēnešalgu diapazons vienam amatam.

Lai radītu pamatu jaunas atlīdzības sistēmas turpmākai ieviešanai, kura būtu attiecināma tikai uz amatpersonām ar speciālajām dienesta pakāpēm, Iekšlietu ministrija turpina darbu pie atbalsta funkciju amatu ar speciālajām dienesta pakāpēm pārveidošanu par darbinieku amatiem, kas veicinās arī taisnīgu sociālo garantiju sistēmu dienestos.

Bez tam, nepieciešams palielināt amatpersonu ar speciālajām dienesta pakāpēm mēnešalgas apmēru, lai tas būtu konkurētspējīgs un nodrošinātu motivāciju turpināt dienestu. Piemēram, 2012.gadā amatpersonas ar speciālo dienesta pakāpi vidējais atalgojums Valsts policijā bija 423 lati (pirms nodokļu nomaksas), bet 2013.gadā – 546 lati (pirms nodokļu nomaksas), kas panākts, integrējot mēnešalgā uzturdevas kompensāciju 120 latu apmērā. Neto pieaugums sastāda tikai 30 latus.

Jaunas darba samaksas sistēmas ieviešanai noteikts uzdevums nodalīt amatus, kas nodrošina atbalsta funkcijas, no amatiem, kuri veicdienestu tiešāsfunkcijas, tādējādi nodrošinot sociālā taisnīguma un fiskālās disciplīnas principu ieviešanai.

Šajā sakarā, piemēram, ziņas par Valsts policijas personālu rāda nopietnu tendenci – no Valsts policijas turpina atvaļināties amatpersonas ar speciālajām dienesta pakāpēm. Šī tendence saglabājas no gada uz gadu. Tā piecu gadu periodā (2007. – 2011.gads) Valsts policijā dienestā pieņemtas 1 526 amatpersonas ar speciālajām dienesta pakāpēm, bet no dienesta atvaļinātas 3 424 amatpersonas ar speciālajām dienesta pakāpēm, līdz ar to Valsts policijas amatpersonu skaits 5 gadu laikā ir samazinājies par 1898 jeb apmēram – 22% un turpina samazināties. Pieaug arī vakanto amata vietu skaits, kas 2011.gada beigās sasniedza 9,8 %.

Situācija ar personālu Valsts policijas kriminālpolicijas struktūrvienībās ir līdzīga. 2011.gada beigās Valsts policijas kriminālpolicijas struktūrvienībās kopā bija 1 771 štata vietas (par 18 štata vietām mazāk kā 2010.gada beigās), t.sk. 1 753 amatpersonu ar speciālajām dienesta pakāpēm štata vietas (par 27 mazāk kā 2010.gadā). Nenokomplektētas 130 štata vietas vai 7,3% no kopējā Valsts policijas kriminālpolicijas struktūrvienībās esošo štata vietu skaita. Savukārt, 2012.gada 1.jūlijā, neskatoties uz to, ka tika likvidētas vēl 12 štata vietas, kopējais vakanču skaits ir palielinājies līdz 180 un sasniedzis 10,2 % (Kurzemes RP kriminālpolicija – 17,4 %, Zemgales RP kriminālpolicija – 15,5 %, Rīgas RP kriminālpolicija – 12,3 %).

Pieaugot nekomplektam, palielinās darba slodze. Statistikas dati liecina, ka kopš jaunā KPL stāšanās spēkā (2005.gada 1.oktobrī), Valsts policija izmeklē vairāk nekā 95 % no visiem valstī uzsāktajiem kriminālprocesiem, līdz ar to KPL mērķa īstenošana valstī ir būtiski atkarīga no tā, cik pirmstiesas procesa stadijā Valsts policija efektīvi īstenos izmeklēšanu. 5% no valstī uzsāktajiem kriminālprocesiem uzsāk pārējās pirmstiesas izmeklēšanas iestādes – DP, VID FPP, MP, IeVP, KNAB, muitas iestādes, VRS.Personāla mainības ietekmē samazinās pieredzējušo darbinieku skaits, kas negatīvi ietekmē darba kvalitāti. Uzturdevas kompensācijas integrēšana amatpersonu ar speciālajām dienesta pakāpēm mēnešalgā sākot no 2013.gada tikai nedaudz ļaus stabilizēt situāciju personāla komplektēšanas jomā, jo to atalgojums joprojām ir zemāks salīdzinot ar pirmskrīzes periodu.

Būtu nepieciešams palielināt veicamo pasākumu skaitu izmeklētāju un to tiešo priekšnieku papildus izglītošanai, kam sevī jāietver regulāru semināru un apmācību rīkošana gan par izmaiņām, aktualitātēm un novitātēm normatīvajos aktos krimināltiesību jomā, gan par pastāvošo tiesu praksi attiecīgo kategoriju kriminālprocesos, kā arī par citiem izmeklētāju darbā aktuāliem jautājumiem.

Tāpat būtu nepieciešams palielināt izmeklētāju motivāciju uzdevumu kvalitatīvai un efektīvai veikšanai. Šajā sakarā ir nepieciešams sagatavot priekšlikumus grozījumiem MK 2010.gada 30.novembra noteikumos Nr.1075 „Valsts un pašvaldību institūciju amatu katalogs”, kuros paredzētu normu, ka augstākas atbildības un amata pienākumu sarežģītības pakāpei tiek izveidots atbilstošs izmeklētāju amata līmenis.

Saskaņā ar praktisko darbinieku viedokli pēc jaunā KPL stāšanās spēkā, pretēji gaidītajam, pieauga nepieciešamo procesuālo dokumentu skaits un tehniskā darba apjoms, kas arī būtiski ietekmē izmeklētāju slodzi. Joprojām, atsevišķos gadījumos pastāv kriminālās statistikas vērtēšanas kritēriju atšķirības un nevienveidīgums, raksturojot izmeklēšanas iestāžu darbības rezultātus. Šajā sakarā nozīmīga loma ir TM pastāvīgo KPL un Krimināllikuma pilnveidošanas darba grupu veicamajām aktivitātēm, kā arī regulārām kopīgām darba sanāksmēm ar prokuroriem, tiesnešiem un izmeklēšanas iestāžu darbiniekiem.

Lai uzlabotu izmeklēšanas kvalitāti un nodrošinātu procesa virzītāju vienotu pieeju atsevišķu noziedzīgu nodarījumu izmeklēšanā, katrai izmeklēšanas iestādei būtu individuāli jāizvērtē vienotas noziedzīgu nodarījumu izmeklēšanas metodikas un taktikas izstrādes un ieviešanas lietderību.

Pašreiz izmeklēšanas iestādes bieži vien nevar precīzi konstatēt nepamatotas rīcības rezultātā nodarīto zaudējumu nodarīšanas cēloņus un veikt attiecīgus pasākumus to novēršanai.

Šajā sakarā svarīga ir arī izmeklēšanas iestāžu nodrošināšana ar piekļuvi Tiesu informācijas sistēmai, kas paplašinātu izmeklēšanas iestāžu iespējas analizēt informāciju par tiesu nolēmumiem krimināllietās un administratīvo pārkāpumu lietās.

Viena no Eiropas Savienības prioritātēm ir Eiropas Kriminālizlūkošanas modeļa ieviešana, nodrošinot augstu kriminālizlūkošanas kvalitātes standartu. Minētais modelis nosaka vienotu metodoloģiju, kura jāievēro visām Eiropas Savienības dalībvalstīm un aģentūrām, īpaši Eiropolam, ar mērķi nodrošināt efektīvu informācijas plūsmu starp tiesībaizsardzības iestādēm organizētās un pārrobežu noziedzības apkarošanā.

Kriminālizlūkošanas modeļa darbību kopums ļauj prioritizēt darbu un efektīvi izmantot tiesībaizsardzības iestāžu resursus. Darbības efektivitāte un resursu ekonomija ir būtiska ne tikai katrā iestādē atsevišķi, bet būtiski ir panākt tiesībaizsardzības iestāžu saskaņotu darbību cīņā ar noziedzību.

Iekšlietu ministrijas 2013.gada darba plāns paredz izstrādāt koncepcijas „Nacionālā kriminālizlūkošanas modeļa ieviešanai tiesībaizsardzības iestādēs un valsts drošības iestādēs” projektu (izpildes termiņš – 2013.gada maijs).

Prokuratūra, realizējot tai noteiktās funkcijas un uzraugot pirmstiesas izmeklēšanas darbības, daudzkārt ir konstatējusi, ka izmeklētāji kriminālprocesos pieļauj pārkāpumus procesuālo piespiedu līdzekļu piemērošanā, to sākotnējās nepieciešamības un apstākļa, cik lietderīgi tos piemērot tālākā izmeklēšanas gaitā, izvērtējumā, kā arī pamatojuma noformulēšanā procesuālajos dokumentos. Šis ir viens no aktuālākajiem jautājumiem, kas obligāti ietverams personāla apmācībās, jo tas ir saistīts ar būtisku Latvijas Republikas Satversmē garantēto tiesību ierobežojumu, kas nepamatotas vai nelikumīgas izmeklētāja rīcības vai lēmuma gadījumā atbilstoši likumam „Par izziņas iestādes, prokuratūras vai tiesas nelikumīgas vai nepamatotas rīcības rezultātā nodarīto zaudējumu atlīdzināšanu” dod pamatu personai prasīt zaudējuma atlīdzību.

Informācija par nepieciešamā papildu finansējuma apmēru 2014. – 2015.gadam, lai nodrošinātu Pasākumu plānā paredzēto Iekšlietu ministrijas atbildībā esošo pasākumu īstenošanu, tiks iesniegta Finanšu ministrijā un izvērtēta Ministru kabinetā vidēja termiņa valsts budžeta likumprojekta un likumprojekta par valsts budžetu 2014.gadam sagatavošanas procesā.

 Tā piemēram, Valsts policijai iekārtu atjaunošanai (laboratorijas, medicīniskās iekārtas, iekārtas un aprīkojumu notikumu vietas apskates ekspertiem), sprādzienbīstamu objektu izpētes laboratorijas ierīkošanai, mikroskopu, DNS iekārtu iegādei, lai nodrošinātu kvalitatīvu noziedzīgu nodarījumu vietas apskates un tiesu ekspertīžu veikšanu, kā arī DNS datu bāzes uzturēšanai un DNS ekspertīžu veikšanai nepieciešamajiem reaģentiem, ķimikālijām un testiem 2014.gadam būtu nepieciešami papildus 615 000 latu, 2015.gadam – 695 000 latu. Autotransporta ekspertiem, kuri veic notikumu vietas apskates, lai meklētu un atrastu dažādus pierādījumus, pēdas un objektus, lai nodrošinātu iespēju izbraukt uz notikumu vietām ar atbilstošu aprīkojumu, materiāliem instrumentiem un iepakojamo materiālu būtu nepieciešami papildus 170 000 latu ik gadu. Iekārtu iegādei eiro viltojumu noteikšanai, eiro papīra naudas un monētu izpētei, lai nodrošinātu eiro aizsardzību un savlaicīgu viltojumu konstatēšanu 2014.gadam būtu nepieciešami papildus 750 000 latu.

 Valsts policijas koledžai materiāli tehniskās bāzes pilnveidošanai, lai nodrošinātu analītiķu apmācības, izmantojot speciālo analītisko programmatūru un VRS kriminālizmeklēšanas struktūrvienību amatpersonu apmācību nodrošināšanai 2014.gadam būtu nepieciešami papildus 49 000 latu.

VRS ekspertīžu dienesta funkciju izpildei nepieciešamās speciālās tehnikas iegādei, speciālās tehnikas remonta nodrošināšanai, radiācijas mērīšanas iekārtu apkopei 2014.gadam būtu nepieciešami papildus 26 949 lati.

Starp citiem faktoriem, kas negatīvi ietekmē izmeklēšanas iestāžu darba kvalitāti, nepieciešams atzīmēt arī šādus:

* + - finanšu līdzekļu trūkuma dēļ esošais materiāltehniskais un informācijas tehnoloģiju aprīkojums bieži ir nepietiekošs vai arī morāli novecojis, līdz ar ko darbinieki nav pietiekami sagatavoti jaunu tehnoloģiju attīstībai noziedzīgajā vidē, un tas negatīvi ietekmē pierādījumu iegūšanu;
		- noteiktās ekspertīzes veikšanas termiņi joprojām ir ilgstoši u.c.

**III Pasākumu plāns noteiktā mērķa sasniegšanai**

| **Nr. p.k.** | **Rīcības apraksts** | **Atbildīgā institūcija** | **Iesaistītā institūcija** | **Izpildes****termiņš** | **Izpildes****forma** | **Paredzētais finansējums un tā avoti** |
| --- | --- | --- | --- | --- | --- | --- |
|  **1.** | **Darbības organizācijas jautājumi, normatīvo aktu izstrāde** |  |  |  |  |  |
|  1.1. | Izstrādāt uz jauniem principiem balstītās darba samaksas sistēmu IeM un IeVP amatpersonām ar speciālajām dienesta pakāpēm ar mērķi pilnveidot darba samaksas sistēmu, lai nodrošinātu darbiniekiem, t.sk. izmeklētāju motivāciju turpināt dienestu un noteikto uzdevumu kvalitatīvo un efektīvo veikšanu | IeM | TM  | Sistēmas izstrāde-2013.gada II pusgads | Koncepcija | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
|  1.2. | Izmeklēšanas iestāžu kompetences ietvaros regulāri veikt esošās situācijas analīzi par kriminālprocesu virzībā konstatētajām problēmām. Organizēt darba sanāksmes ar prokuroriem, tiesnešiem un citu izmeklēšanas iestāžu darbiniekiem, ja konstatētas būtiskas problēmas, kas saistītas ar izmeklēšanas iestāžu sadarbību, procesa virzītāju dažādu izpratni par kriminālprocesu izmeklēšanu, noziedzīgu nodarījumu kvalifikāciju, pierādījumu apjomu un citiem aspektiem, kas ietekmē kriminālprocesu kvalitāti un to savlaicīgu virzību | VP un citas izmeklēšanas iestādes | Tiesas, prokuratūras | Pastāvīgi | Pārskati (atskaites), darba sanāksmes | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
|  1.3. | Lai uzlabotu kriminālprocesu izmeklēšanas kvalitāti pirmstiesas kriminālprocesā, organizēt diskusiju izmeklētāju, prokuroru un tiesnešu vidū, lai savstarpējas sadarbības rezultātā panāktu vienotu izpratni ne tikai par saīsinātā procesa un neatliekamības kārtības piemērošanas priekšnoteikumiem, bet arī izpratni, cik pierādījumi ir pietiekami, lai personu sauktu pie kriminālatbildības, un novērstu jebkuras saprātīgas šaubas par vainu, tai pat laikā, ievērojot samērīgumu attiecībā uz īstenotajām izmeklēšanas darbībām un izmantotajiem resursiem | VP | Izmeklēšanas iestādes, tiesas, prokuratūras | 2013.gadaII pusgads | Institūciju vadības un ekspertu sanāksmes, mācības | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
|  1.4. | Izvērtēt kaitējuma (personiskā (morālā) kaitējuma un zaudējumu), kas fiziskai personai nodarīti izmeklēšanas iestādes, prokuratūras vai tiesas nelikumīgas vai nepamatotas rīcības rezultātā, nodarīšanas pamatu un apstākļus, nepieciešamības gadījumā informējot izmeklēšanas iestādes par konstatēto nelikumīgo vai nepamatoto rīcību un tās radītajām sekām. | ĢP,TM | Izmeklēšanas iestādes | Pastāvīgi | Informācijas nodrošinājums | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
| 1.5. | Lai veicinātu atgriezeniskās saiknes veidošanu starp TM un izmeklēšanas iestādēm, kas ļautu pilnvērtīgi analizēt informāciju par tiesu nolēmumiem krimināllietās un administratīvo pārkāpumu lietās, radītu iespēju veidot efektīvu izmeklēšanas metodoloģiju, nodrošināt piekļuvi Tiesu informācijas sistēmai (TIS) |  TM | Izmeklēšanas iestādes | Sākot ar 2013.gada 1.martu | Piekļuve TIS | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
|  1.6. | Uzlabot VP Kriminālistikas pārvaldes tehnisko kapacitāti, lai nodrošinātu saprātīgu termiņu ievērošanu tiesu ekspertīžu izpildē un kriminālprocesu izmeklēšanā |  IeM | VP |  Pastāvīgi | Uzlabojumi tehnisko iekārtu un līdzekļu jomā | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
|  1.7. | Lai nodrošinātu efektīvu darbu ar izmantojamajām sistēmām (Integrētā iekšlietu informācijas sistēma, Biometrijas informācijas sistēma, Šengenas informācijas sistēma, Interpol u.c.), veikt datortehnikas, biroja tehnikas un programmatūras (standarta un speciālās) atjaunošanu izmeklēšanas iestāžu struktūrvienībās | IeM IC | VPVRSDP |  Pastāvīgi | Datortehnika,biroja tehnika, programmatūra | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
|  1.8. | Izvērtēt lietderību un nepieciešamības gadījumā izstrādāt un ieviest vienotu noziedzīgu nodarījumu izmeklēšanas taktiku un metodiku iestādē, ņemot vērā attiecīgu noziedzīgu nodarījumu specifiku, lai nodrošinātu procesa virzītāju vienotu pieeju atsevišķu noziedzīgu nodarījumu izmeklēšanā | Izmeklēšanas iestādes atbilstoši kompetencei | ĢP,Augstskolas, kurās pasniedz ar izmeklēšanu saistītus studiju kursus | 2014.- 2015.gads | Ieteikumi un vadlīnijas noziedzīgu nodarījumu izmeklēšanā | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
|  1.9. | Lai paaugstinātu darbinieku motivāciju uzdevumu kvalitatīvai un efektīvai veikšanai, sagatavot priekšlikumus grozījumiem Ministru kabineta 2010.gada 30.novembra noteikumos Nr.1075 „Valsts un pašvaldību institūciju amatu katalogs”, kuros paredzētu normu, ka augstākas atbildības un amata pienākumu sarežģītības pakāpei tiek izveidots atbilstošs izmeklētāju amata līmenis | KNAB |  | 2013.gada II pusgads | Grozījumi MK noteikumos | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
| 1.10. | VP izveidot struktūrvienību, kuras kompetencē ietilps metodiska vadība kriminālprocesuālajos jautājumos | VP |  | 2014.gadaI pusgads | Izveidota struktūrvienība VP Galvenās kriminālpolicijas pārvaldes sastāvā | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
|  **2.**  | **Personāla profesionālās sagatavošanas jautājumi** |  |  |  |  |  |
|  2.1. | Nodrošināt atbilstošu un kvalitatīvu apmācību izmeklēšanas iestāžu darbinieku profesionālās kvalifikācijas paaugstināšanai, izmeklēšanas iestādēm piedaloties apmācību tematikas aktualizēšanā par konstatētajām problēmām, sevišķu vērību pievēršot praktiskajai rīcībai, taktikai, noziedzīgu nodarījumu kvalifikācijas un kriminālprocesuālo tiesību normu piemērošanas problēmām, t.sk., veicinot izmeklētāja tiešā priekšnieka aktīvāku un kvalitatīvāku KPL 31.pantā noteikto tiesību un pienākumu realizāciju, nepieciešamības gadījumos pilnveidojot izglītības programmu saturu | Izmeklēšanas iestādes | Augstskolas, kurās pasniedz ar izmeklēšanu saistītus studiju kursus | Pastāvīgi | Apmācības | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
| 2.2. | Lai nodrošinātu piešķirtā finansējuma apjoma saistību ar realizējamām izglītības programmām un apmācāmo skaitu, izstrādāt un ieviest vienotu IeM sistēmas izglītības iestāžu izglītības programmu īstenošanas finansēšanas kārtību, pilnveidojot ar darba slodzes noteikšanas un darba samaksas sistēmu pedagogiem | IeM | VPVRSDP | Kārtības izstrāde 2013.gada decembris, Kārtības ieviešana 2014. -2016.gads | Kārtība | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
|  2.3. | Rokasgrāmatas izstrāde, kurā būtu atspoguļots izmeklētāja secīgs veicamo darbību kopums kriminālprocesā | IeM | Izmeklēšanas iestādes,Augstskolas, kurās pasniedz ar izmeklēšanu saistītus studiju kursus | 2015.gads | Rokasgrāmata | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |
|  2.4. | Lai nodrošinātu kvalificētu un atbilstoši motivētu personāla piesaisti dienestam, kā arī dienestā esošo amatpersonu ar speciālajām dienesta pakāpēm motivāciju turpināt dienestu IeM sistēmas iestādēs, izstrādāt IeM padotības iestāžu amatpersonu ar speciālajām dienesta pakāpēm profesionālās izglītības attīstības koncepciju 2014. - 2016.gadam | IeM un tās padotībā esošās iestādes |  | 2014.gada 1.novembris | Koncepcijas projekts | Plānā ietvertie pasākumi īstenojami attiecīgai institūcijai piešķirto valsts budžeta līdzekļu ietvaros |

Ministru prezidents V.Dombrovskis

Iekšlietu ministrs R.Kozlovskis

Iesniedzējs:

Iekšlietu ministrs R.Kozlovskis

Vīza: Valsts sekretāre I.Pētersone – Godmane

11.03.2013. 11:00

2 593

Vorošens 67219115, edgars.vorosens@iem.gov.lv